Diari Oficial de la Generalitat Valenciana


Sumari del DOGV 3672, del 24-01-2000 (2000/35)

Informació pública de l'aprovació definitiva del projecte d'urbanització d'actuació aïllada en sòl urbà, dotació esportiva.
---------------------------------------------------------------------------------------------------------------------------

### Dades del document

Número de DOGV
:   3672

Data del DOGV
:   24-01-2000

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   2000/35


Organisme emissor
:   Ajuntament de Tavernes de la Valldigna

Tipus de document
:   Anunci

Informació pública de l'aprovació definitiva del projecte d'urbanització d'actuació aïllada en sòl urbà, dotació esportiva. [2000/F35]
  
L'Alcaldia d'aquest ajuntament, pel Decret de data 22 de desembre de 1999, ha resolt aprovar definitivament el projecte d'urbanització d'actuació aïllada en sòl urbà, dotació esportiva, redactat per l'arquitecte municipal Juan Tormo Flores.
  
Seguidament, en compliment del que preceptuen els articles 59, apartat 2, paràgraf segon, i 34, ambdós de la Llei de la Generalitat Valenciana 6/1994, de 15 de novembre, es publica el text íntegre de la resolució aprovatòria de l'esmentat projecte d'urbanització, el tenor literal de la qual és com segueix:
  
«Decret de l'Alcaldia, de data 22 de desembre de 1999, sobre aprovació definitiva del projecte d'urbanització d'actuació aïllada en sòl urbà, dotació esportiva. Vist l'expedient que, d'ofici, instrueix aquest ajuntament sobre aprovació administrativa del projecte d'urbanització d'actuació aïllada en sòl urbà, dotació esportiva, redactat per l'arquitecte municipal Juan Tormo Flores.
  
Vist, en particular, l'informe emés el passat dia 21 de desembre, en relació amb aquest assumpte, per l'assessor jurídic adscrit a la Secció d'Obres Públiques i Urbanisme d'aquest ajuntament, i el tenor literal del qual és com segueix:
  
«Antecedents de fet
  
I. La Regidoria-Delegació d'Urbanisme, Obres, Activitats i Medi Ambient d'aquest ajuntament, per Decret de data 20 d'octubre de l'any en curs, va acordar sotmetre el projecte d'urbanització d'actuació aïllada en sòl urbà, dotació esportiva, redactat per l'arquitecte municipal, Juan Tormo Flores, al tràmit d'informació pública, per un termini de 20 dies hàbils, per mitjà de la inserció d'edictes que s'han de publicar en un diari d'informació general editat a la Comunitat Valenciana i en el Diari Oficial de la Generalitat Valenciana.
  
II. Efectuada la publicació d'aquests edictes en el periòdic Las Provincias del dia 29 d'octubre de 1999 (pàgina 73) i en el Diari Oficial de la Generalitat Valenciana número 3.629, del dia 18 de novembre d'aquest mateix any, ha transcorregut ja el termini de 20 dies indicat, comptat a partir d'aquesta última publicació, sense que durant aquest termini s'haja formulat per escrit, davant de l'ajuntament, cap al·legació o observació relacionada amb el contingut del referit projecte urbanístic. Figura, en aquest sentit, unida a l'expedient corresponent, un certificat lliurat el passat dia 16 de desembre per la Secretaria General d'aquesta corporació municipal, acreditatiu del fet de la publicació dels edictes esmentats, així com de la circumstància de no haver-se deduït, per persona o entitat que tinguera algun interés en l'assumpte, cap al·legació en relació amb el projecte mencionat.
  
III. El present informe, que s'emet en compliment del que estableix l'article 172.1 del vigent Reglament d'Organització, Funcionament i Règim Jurídic de les Entitats Locals, té per objecte servir de fonament i motivació de la decisió administrativa que, respecte de l'assumpte anteriorment referenciat, correspon a aquest ajuntament adoptar amb caràcter definitiu.
  
Fonaments de dret
  
I. La Comissió Territorial d'Urbanisme de València, en la sessió del dia 22 de juliol de 1998, va acordar aprovar definitivament la modificació número 12 de les vigents normes subsidiàries de planejament d'aquest municipi. El text íntegre de l'acord aprovatori d'aquesta modificació de planejament urbanístic ha sigut publicat en el Butlletí Oficial de la Província de València número 193, del dia 15 d'agost de 1998.
  
II. L'expressada modificació comporta una ampliació del sòl dotacional públic d'ús esportiu, existent al sud del nucli urbà de la població, per a permetre la construcció d'un nou equipament esportiu -pavelló cobert- i l'obertura a l'ús públic del vial que delimita, per la part oest, aquest equipament. Els terrenys en què s'ubiquen l'equipament i vial esmentats es classifiquen, en la mencionada modificació de planejament, com a "sòl urbà".
  
III. En execució, per tant, de les previsions contingudes en la modificació de què es tracta, l'arquitecte municipal, Juan Tormo Flores, ha elaborat el projecte d'urbanització d'actuació aïllada en sòl urbà, dotació esportiva, que té com a objecte la realització de les actuacions materials tendents a la implantació del referit vial, dotant els terrenys en què ha d'ubicar-se aquest dels serveis urbanístics característics del sòl urbà.
  
IV. Aquest projecte està integrat pels documents que enuncia l'article 140 del Reglament de Planejament de la Comunitat Valenciana, aprovat pel Decret autonòmic 201/1998, de 15 de desembre (en endavant, RPCV). Forma part, així mateix, del projecte esmentat el corresponent estudi bàsic de seguretat i salut, formulat en el mes d'abril de l'any en curs per l'arquitecte tècnic municipal, José Ripoll Martín, això en compliment del que determinen els articles 4.2 i 6 del Reial Decret 1.627/1997, de 24 d'octubre, pel qual s'estableixen disposicions mínimes de seguretat i salut en les obres de construcció.
  
V. Els articles 34 de la Llei de la Generalitat Valenciana 6/1994, de 15 de novembre, Reguladora de l'Activitat Urbanística (en endavant, LRAU), i 136.2 del RPCV recullen que "tota obra pública d'urbanització, ja siga integrada o aïllada, exigeix l'elaboració d'un projecte d'urbanització, la seua aprovació administrativa i la prèvia publicació d'aquesta en el Diari Oficial de la Generalitat". D'altra banda, l'article 139.2.b) del RPCV determina que els projectes d'urbanització d'actuacions aïllades que tinguen per objecte "urbanitzar algun element singular" -en el nostre cas, aquest element està constituït per la parcel·la dotacional pública destinada en les vigents normes subsidiàries de planejament d'aquest municipi a la implantació del nou pavelló cobert municipal-, es tramitaran "com si foren projectes d'urbanització per al desenvolupament d'actuacions integrades".
  
VI. El projecte d'urbanització que ens ocupa, la naturalesa jurídica del qual és la d'un mer projecte d'obres (article 136.1 del RPCV) és conteste, en tot cas, amb les previsions que, sobre règim del sòl i condicions de l'edificació, estableixen les esmentades normes subsidiàries municipals i, en particular, la modificació número 12 d'aquestes; així mateix, el projecte mencionat respecta la prohibició, que sanciona l'article 137.2 del RPCV, de no contenir cap prescripció o determinació sobre ordenació urbanística -règim del sòl i de l'edificació- que es referisca o afecte els terrenys en què han d'executar-se les obres descrites en aquest projecte.
  
VII. El procediment legalment estatuït per a l'aprovació administrativa de l'esmentat projecte d'urbanització és, per tant, el que assenyalen els articles 53, paràgraf primer, de la LRAU i 139.1 del RPCV, en virtut dels quals "els projectes d'urbanització per a actuacions integrades se sotmetran al procediment d'aprovació propi dels programes, excepte en allò relatiu a la competència entre iniciatives" -articles 45 i 46 de la LRAU-. Doncs bé, superat ja el tràmit d'informació pública a què ha sigut sotmés el projecte de què es tracta -antecedent de fet II d'aquest informe-, pertoca, en concordança amb el que estipulen els articles 34 de la LRAU i 136.2 del RPCV, que aquest ajuntament adopte la decisió que siga pertinent sobre l'aprovació administrativa del projecte. En aquest sentit, importa referir que, de conformitat amb el que preceptua l'article 21.1.j) de la Llei 7/1985, de 2 d'abril, Bàsica del Règim Local, en la redacció donada a aquest precepte per la Llei 11/1999, de 21 d'abril, l'alcalde d'aquest ajuntament és òrgan municipal competent per a resoldre definitivament sobre la dita aprovació.
  
VIII. Una vegada que aquest òrgan adopte la decisió pertinent sobre l'aprovació indicada, per a l'executivitat de l'esmentat projecte d'urbanització, serà necessari, en tot cas, que es porten a cap les successives actuacions administratives següents:
  
a) Remissió d'un exemplar diligenciat d'aquest projecte al servei corresponent de la Conselleria d'Obres Públiques, Urbanisme i Transports de la Generalitat Valenciana (articles 59.3 de la LRAU i 178 del RPCV).
  
b) Publicació de la resolució aprovatòria adoptada en el Diari Oficial de la Generalitat Valenciana (article 59.2, paràgraf segon, en relació amb l'article 34, ambdós de la LRAU).
  
Proposta de resolució
  
En virtut de tot el que antecedeix, el funcionari que subscriu formula, en relació amb aquest assumpte, proposta de resolució en els següents termes:
  
Primer. Aprovar definitivament el projecte d'urbanització d'actuació aïllada en sòl urbà, dotació esportiva, redactat en el mes d'abril de l'any en curs per l'arquitecte municipal, Juan Tormo Flores, i el pressupost d'execució del qual per contracta puja a la quantitat de 73.769.183 pessetes.
  
Segon. Remetre un exemplar diligenciat d'aquest projecte a la Comissió Territorial d'Urbanisme de València, juntament amb una còpia de l'expedient administratiu instruït al respecte, això en compliment del que estableix l'article 178 del vigent Reglament de Planejament de la Comunitat Valenciana.
  
Tercer. Publicar la present resolució en el Diari Oficial de la Generalitat Valenciana, per a general coneixement i als efectes de l'executivitat del projecte esmentat."
  
Aquesta Alcaldia, fent ús de les seues pròpies atribucions, resol:
  
Aprovar, en els mateixos termes, la proposta d'acord que es conté en l'informe jurídic precedentment transcrit.»
  
De conformitat amb el que preceptua l'article 59.2, paràgraf segon, de la Llei autonòmica valenciana 6/1994, de 15 de novembre, la publicació del precedent decret en el Diari Oficial de la Generalitat Valenciana comporta l'executivitat immediata del projecte d'urbanització de què es tracta.
  
Contra aquest decret, que posa fi a la via administrativa, les persones o entitats que puguen tenir algun interés en l'assumpte podran interposar els següents recursos:
  
Amb caràcter potestatiu, un recurs de reposició davant de l'alcalde d'aquest ajuntament, en el termini d'un mes comptat a partir de l'endemà de la publicació del present edicte en el Diari Oficial de la Generalitat Valenciana.
  
Directament un recurs contenciós administratiu davant de la sala d'aquest mateix ordre jurisdiccional del Tribunal Superior de Justícia de la Comunitat Valenciana, en el termini de dos mesos comptats a partir del dia següent al de la publicació del present edicte en el Diari Oficial de la Generalitat Valenciana.
  
Això, sense perjudici que puguen els interessats interposar qualsevol altre recurs administratiu o jurisdiccional que estimen que els assistisca.